Statsminister Lars Løkke Rasmussen (V) burde have kæmpet hårdere og mere indædt for at få hævet danskernes pensionsalder.

Det mener De Radikales politiske leder, Morten Østergaard, efter at statsministeren i aftes droppede sine planer om at hæve folkepensionsalderen med et halvt år efter pres fra Dansk Folkeparti og Socialdemokratiet.

Den beslutning ærgrer De Radikale, som gerne så, at danskerne blev lidt længere tid på arbejdsmarkedet.

Løkke sagde en gang, at han ikke ville være statsminister for enhver pris. Det kan godt være, at han troede på det dengang. Men i dag har han tydeligvis indtaget et andet synspunkt morten østergaard (R), politisk leder

Læs også : Regeringen dropper forslag om at hæve pensionsalderen

- Statsministeren har alt for tidligt kastet håndklædet i ringen. Selvom det er Venstre, Liberal Alliance og De Konservative, der sidder i regering, så er det tilsyneladende Kristian Thulesen Dahl, der regerer. Det her er en total maveplasker for regeringens økonomiske politik, og vi har at gøre med en regering, der lever på skrømt, siger Morten Østergaard og kalder Lars Løkke Rasmussen for ”en af Danmarkshistoriens svageste statsministre”.

- Løkke sagde en gang, at han ikke ville være statsminister for enhver pris. Det kan godt være, at han troede på det dengang. Men i dag har han tydeligvis indtaget et andet synspunkt.

Brug for flere penge

Ønsket om at hæve folkepensionsalderen fra 67 til 67,5 år har længe stået højt på Lars Løkke Rasmussens og resten af VLAK-regeringens ønskeliste.

Danskerne lever i gennemsnit længere end hidtil antaget, og ved at skubbe pensionsalderen med et halvt år fra 2025 håbede regeringen, at man derved kunne skaffe sig flere penge til statskassen.

- Vi vil bede dem, der kan, om at blive lidt længere tid på arbejdsmarkedet. Personer, som er nedslidte, vil fortsat have gode muligheder for at trække sig tilbage, står der i regeringsgrundlaget fra sidste år.

Trods opbakning fra De Radikale blev forslaget mødt med en kold skulder fra resten af oppositionen.

Vi må bare håbe, at ambitionerne stadig er intakte. Hvis man vil føre stilstandspolitik, så får man ikke råd til at investere i eksempelvis uddannelse og forskning MORTEN ØSTERGAARD (R), POLITISK LEDER

Og det blev endegyldigt skudt ned i går, da regeringens eget støtteparti, Dansk Folkeparti, og Socialdemokratiet meddelte, at de ikke ville være med til at hæve pensionsalderen.

Læs også : Uffe Tang om skrottet pensionsplan: Regeringen ydmyges igen og igen af DF

Men der er brug for flere penge, hvis vi i fremtiden skal have en solid velfærdsstat, understreger Morten Østergaard.

- Hvis vi skal investere i eksempelvis uddannelse og grøn omstilling, som vi skal leve af i fremtiden, så kræver det, at vi skaffer os et økonomisk råderum til det. Det kunne man have gjort ved at fremrykke pensionsalderen, men nu må vi finde andre veje, siger han.

Regeringen vil om en uges tid præsentere sin såkaldte 2025-plan, der skal udstille den langsigtede økonomiske kurs for Danmark. Den ser De Radikale nu frem til at se.

- Vi må bare håbe, at ambitionerne stadig er intakte. Hvis man vil føre stilstandspolitik, så får man ikke råd til at investere i eksempelvis uddannelse og forskning. Derfor er der behov for større ambitioner på Christiansborg, siger Morten Østergaard.

Ændringer i pensionsalderen: